Document ID: 32005D0680

ΑΠΌΦΑΣΗ 2005/680/ΚΕΠΠΑ ΤΟΥ ΣΥΜΒΟΥΛΊΟΥ
της 12ης Αυγούστου 2005
για τη σύναψη της συμφωνίας μεταξύ της Ευρωπαϊκής Ένωσης και της Λαϊκής Δημοκρατίας του Κονγκό σχετικά με το καθεστώς και τις δραστηριότητες της Αστυνομικής αποστολής της Ευρωπαϊκής Ένωσης στη Λαϊκή Δημοκρατία του Κονγκό (EUPOL Kinshasa)
ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
Έχοντας υπόψη:
τη συνθήκη για την Ευρωπαϊκή Ένωση, και ιδίως το άρθρο 24,
τη σύσταση της προεδρίας,
Εκτιμώντας τα ακόλουθα:
(1)
Στις 9 Δεκεμβρίου 2004 το Συμβούλιο υιοθέτησε την κοινή δράση 2004/847/ΚΕΠΠΑ σχετικά με την Αστυνομική Αποστολή της Ευρωπαϊκής Ένωσης στη Λαϊκή Δημοκρατία του Κονγκό, EUPOL Kinshasa (1).
(2)
Το άρθρο 13 της εν λόγω κοινής δράσης προβλέπει ότι το καθεστώς του προσωπικού της EUPOL Kinshasa στη Λαϊκή Δημοκρατία του Κονγκό, συμπεριλαμβανομένων, όπου είναι απαραίτητο, των προνομίων, των ασυλιών και των περαιτέρω εγγυήσεων που απαιτούνται για την ολοκλήρωση και την εύρυθμη λειτουργία της EUPOL Kinshasa συμφωνείται με τη διαδικασία του άρθρου 24 της συνθήκης.
(3)
Σύμφωνα με την εξουσιοδότηση που έδωσε το Συμβούλιο, στις 24 Ιανουαρίου 2005, στον Γενικό Γραμματέα/Ύπατο Εκπρόσωπο για την κοινή εξωτερική πολιτική και πολιτική ασφάλειας, ο οποίος επικουρεί την προεδρία, να αρχίσει διαπραγματεύσεις εξ ονόματός της, ο γενικός γραμματέας/Ύπατος Εκπρόσωπος για την κοινή εξωτερική πολιτική και πολιτική ασφάλειας διαπραγματεύθηκε συμφωνία με την κυβέρνηση της Λαϊκής Δημοκρατίας του Κονγκό σχετικά με το καθεστώς και τις δραστηριότητες της EUPOL Kinshasa.
(4)
Παρά το άρθρο 11, παράγραφος 4, της συμφωνίας, η παροχή αγαθών και υπηρεσιών από την EUPOL Kinshasa θα πρέπει να συμμορφούται προς τις αρχές της διαφάνειας, της αναλογικότητας, της ίσης μεταχείρισης και της αμεροληψίας.
(5)
Η συμφωνία θα πρέπει να εγκριθεί,
ΑΠΟΦΑΣΙΖΕΙ:
Άρθρο 1
Η συμφωνία μεταξύ της Ευρωπαϊκής Ένωσης και της Λαϊκής Δημοκρατίας του Κονγκό για το καθεστώς και τις δραστηριότητες της Αστυνομικής αποστολής της Ευρωπαϊκής Ένωσης στη Λαϊκή Δημοκρατία του Κονγκό (EUPOL Kinshasa) εγκρίνεται εξ ονόματος της Ένωσης.
Το κείμενο της συμφωνίας επισυνάπτεται στην παρούσα απόφαση.
Άρθρο 2
Ο πρόεδρος του Συμβουλίου εξουσιοδοτείται να ορίσει το πρόσωπο που είναι αρμόδιο να υπογράψει τη συμφωνία δεσμεύοντας την Ένωση.
Άρθρο 3
Η παρούσα απόφαση δημοσιεύεται στην Επίσημη Εφημερίδα της Ευρωπαϊκής Ένωσης (2).
Άρθρο 4
Η παρούσα απόφαση παράγει αποτελέσματα από την ημερομηνία της έκδοσής της.
Βρυξέλλες, 12 Αυγούστου 2005.

Labels: 18
15
5